重陽雨與湯叔巽諸公齋亭小集
作者：黎廷瑞
朝代：宋

paragraphs: 初余撫奇節，賞事彌穿巒。
幽躋幾屐換，豪飲百榼乾。
詎知中年至，况復行路難。
林谷深且窈，巖岫繞復攢。
叢疑熊豹伏，穴惴龍蛇蟠。
晝雨已冥冥，夕雲亦漫漫。
升高躬易危，居卑心所安。
蕭齋豈不陋，英集聊相歡。
東籬獻初華，西風被峨冠。
泛泛茱萸觴，落落苜蓿盤。
接此造極談，勝彼登峰觀。
終然有深懷，悠哉發長歎。
泰華采香雪，小山訪遺丹。
憑誰吹玉簫，雲外呼青鸞。